C.J Hambrosplass 5
0164 Oslo
Telefon 23 35 70 10
Telefaks 23 35 70 11
www.bedriftsforbundet.no

Moderniseringsdepartementet
Postboks 8004 Dep
0030 Oslo 

Deres ref.:	Vår ref.:	Dato:		
200404123	Hs	13. juli 2005					

ad høring - endringer i regelverket for offentlige anskaffelser 

Viser til Deres brev av 6. april 2005. 
Bedriftsforbundet er av den oppfatning at det er av største viktighet å fremme konkurransen om offentlige innkjøp. I dette ligger å gi små og mellomstore bedrifter større og bedre muligheter til å levere varer og tjenester til offentlig sektor. Bedriftsforbundet påpeker at det er varens-/tjenestens totale pris som må inngå i prisvurderingen slik at omgåelser utelukkes i størst mulig grad. 
Bedriftsforbundet er positiv til departementets intensjon om å forenkle regelverket for offentlige anskaffelser. Det er imidlertid langt igjen før regelverket blir tilstrekkelig brukervennlig. Bedriftsforbundet anmoder derfor departementet om å arbeide videre for et enklere og mer brukervennlig regelverk.
Bedriftsforbundet erfarer at det eksisterer manglende kjennskap og kompetanse om regelverk for offentlige anskaffelser. Det er derfor viktig at det samtidig med endringer i regelverket utarbeides pedagogiske veiledere for både næringsdrivende og det offentlige innenfor fagfeltet. Jo bedre kunnskap om regelverket, jo sikrere blir overholdelsen. 
Heving av den nasjonale terskelverdien til 500 000 kroner 
Bedriftsforbundet mener at konkurransen omkring offentlige anskaffelser bør økes. Dersom heving av nasjonal terskelverdi bidrar til øket konkurranse i form av forenkling er Bedriftsforbundet positiv til dette. Samtidig bemerker Bedriftsforbundet at en eventuell heving av terskelverdien må føre til at anskaffelser under terskelverdien i større grad legges ut for konkurranse. Slik det er i dag, legges for få innkjøp under terskelverdiene ut på anbud, med de negative konsekvenser dette har for samfunnets samlede ressursutnyttelse. 
Tilrettelegging for moderne innkjøpsprosesser – elektroniske anskaffelser 
Muligheten for elektroniske anskaffelser er positivt. Transaksjonskostnadene reduseres og terskelen for kunngjøring senkes.  

Rammeavtaler 

Bedriftsforbundet mener at dagens bruk av rammeavtaler hindrer konkurranse. Regelverket legger opp til muligheter for uhensiktsmessige omgåelser. Dagens omgåelser bør kunne sanksjoneres og det bør klarere fremgå hva som er brudd på reglene. Departementets forslag inneholder i for liten grad forbedringer i form av klargjøring i regelverket når det gjelder bruken av rammeavtaler. 
Overtredelsesgebyr
Bedriftsforbundet er positiv til at det gis muligheter for ileggelse av overtredelsesgebyr. Utvidet fullmakt i KOFA til å ilegges overtredelsesgebyr vil kunne stille spørsmål ved rettssikkerheten så vel som organets funksjon i dag. KOFA fungerer tilfredsstillende ut fra mandatet. Dette viser antallet saker og effekten av disse. Dersom KOFA gis gebyrfullmakt kan konsekvensen være et mindre effektivt apparat som går ut over målsetningen om at regelverket overholdes. . 
Av hensyn til at KOFA skal fungere som et rask og effektivt organ synes det imidlertid som mer hensiktsmessig at sanksjonsmuligheten legges til Konkurransetilsynet. Bedriftsforbundet mener at Konkurransetilsynet har opparbeidet seg kompetanse omkring konkurranserettslige problemstillinger og vil således være rett organ for ileggelse av overtredelsesgebyr. I praksis kan systemet fungere slik at KOFA konstaterer eventuelt brudd på reglene, mens Konkurransetilsynet ilegger boten. På den måten vil systemet ivareta så vel hensynet til effektiv håndheving som tilfredsstillende rettsikkerhet.  
Det bør åpnes for anledning til å  ilegge overtredelsesgebyr også ved mindre overtredelser av regelverket. Dette fordi offentlige innkjøp samlet sett utgjør store summer. Et større antall mindre overtredelser gir således samlet sett store konsekvenser. I tillegg inngir sanksjonsmuligheten en oppdragende effekt. 
Protokollplikt for alle anskaffelser over 50 000 kroner 
Bedriftsforbundet er positiv til at det innføres obligatorisk protokoll fra anskaffelser over 
50 000 kroner. Dersom det nasjonale terskelverdien heves, er behovet for etterprøvbarhet og transparens større. Brudd på protokollplikten bør kunne sanksjoneres. 
Avvisningsregler 
De foreslåtte avvisningsreglene innebærer endel uklarheter. Risikoen for endringer og tillegg skyves i for stor grad over på tilbyder. Endringer og tillegg er forhold tilbyder ikke har kontroll over.
Med vennlig hilsen
Bedriftsforbundet

Hedvig Svardal
Næringspolitisk rådgiver 

Norsk Bedriftsforbund – Interesseorganisasjonen for små og mellomstore bedrifter
Bankkonto nr. 6410.05.39492      Org.nr. 866 145 172 MVA